Winter gaan Bulle se voorhoede brei | Netwerk24
Winter gaan Bulle se voorhoede brei
Deur Cobus Claassen 22 Mei 2020 13:11
Russell Winter sal die Bulle se voorspelers in die Jake White-era onder hande neem. Foto: Getty Images
Russell Winter, 'n voormalige afrigter van die Leeus en die Stormers, is die Bulle se nuwe voorspelerbreier.
Die Blou Bulle Maatskappy (BBM) het Vrydag aangekondig dié 44-jarige voormalige losvoorspeler sal die volgende drie seisoene in Jake White se afrigtingspan dien.
Daar sal in die eerskomende dae bekendgemaak word hoe die res van White se afrigtingspan daar sal uitsien.
White, 'n voormalige afrigter van die Springbokke, is onlangs as die Bulle se direkteur van rugby en hoofafrigter aangestel.
Pote Human, wat tot Oktober die span se hoofbreier sou wees, het in die nadraai van dié aanstelling vroeër vandeesmaand besluit om afskeid te neem toe hy en die BBM tot 'n vergelyk gekom het oor sy kontrak.